สำนักงานตำรวจแห่งชาติ พร้อมชี้แจงกรณีการจัดซื้อเครื่องบินเจ็ทตำรวจ หากมีหน่วยงานเสนอเรื่องขอตรวจสอบ ยืนยัน เป็นการจัดซื้อ เพื่อนำไปใช้ในภารกิจ และไม่ขอตอบเรื่องงบประมาณจัดซื้อ
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ ถึงกรณีที่นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ยื่นหนังสือถึงสำนักงานการตรวจเงินแผ่นดิน เพื่อขอให้มีการตรวจสอบการจัดซื้อเครื่องบินเจ็ทของสำนักงานตำรวจแห่งชาติ โดยมีการตั้งข้อสังเกตเรื่องราคาที่สูงกว่าราคาซื้อขายทั่วไปประมาณ 147 ล้านบาท โดยยืนยันถึงวัตถุประสงค์การจัดซื้อ ว่า เป็นไปตามเหตุผลความจำเป็นที่ต้องใช้ในภารกิจต่าง ๆ ของสำนักงานตำรวจแห่งชาติ เช่น เรื่องการลงพื้นที่ตรวจเยี่ยมหน่วย / การลงพื้นที่ไปสั่งการในคดียาเสพติด / งานป้องกันอาชญากรรมการสืบสวน และงานความมั่นคงต่าง ๆ รวมถึง ภารกิจการประสานความร่วมมือกับต่างประเทศในภูมิภาคอาเซียน ซึ่งจะช่วยลดขั้นตอนในการประสานจัดหาเครื่องบินพาณิชย์ ลดเวลาและความยุ่งยากในการประสานงานต่างๆ ทำให้สามารถปฏิบัติภารกิจได้สะดวกและรวดเร็วขึ้น        ส่วนที่จะมีผู้ไปยื่นร้องขอให้มีการตรวจสอบเรื่องราคาจัดซื้อเครื่องบินลำดังกล่าว ต้องขอดูก่อนว่า เป็นการไปร้องเรียนต่อหน่วยงานใด และมีประเด็นใดหรือช่องทางใดบ้างที่ให้ไปชี้แจงข้อเท็จจริง จากนั้นสำนักงานตำรวจแห่งชาติ จะเตรียมข้อมูลไปชี้แจงตามกระบวนการ ส่วนเรื่องที่มีการตั้งข้อสังเกตเรื่องราคา ไม่สามาถตอบคำถามดังกล่าวได้ เนื่องจาก เป็นหน้าที่ชี้แจงของฝ่ายจัดซื้อ ที่ผ่านมาก็เคยมีกรณีร้องเรียนขอตรวจสอบเรื่องการจัดซื้อของสำนักงานตำรวจแห่งชาติ ซึ่งก็มีการชี้แจงไปตามข้อเท็จจริงและเหตุผลความจำเป็นอยู่แล้ว#การจัดซื้อเครื่องบินเจ็ทตำรวจ  #สำนักข่าว #กรมประชาสัมพันธ์